רכבת ההרים המטורפת של ויקטור Isildur1 בלום - פוקר אונליין ישראלOPoker
דף הבית » חדשות ומאמרים » רכבת ההרים המטורפת של Isildur1
סוף העשור הקודם סימן את העברת שרביט הפוקר מידיהם של שחקני הקזינו הוותיקים אל דור חדש וצעיר של שחקני אינטרנט מבריקים ואגרסיביים שהקפיצו את רמת המשחק לגבהים שטרם ידע.
אחד מהחלוצים ומהנציגים הבולטים של דור האונליין הוא טום דוואן המוכר בכינוי Durrrr. כל מי שצפה ב-High Stakes Poker או ב-Poker After Dark בטלוויזיה מכיר את כישורי הפוקר הנדירים של דוואן. היכולת שלו לשחק כל שני קלפים שמחלקים לו, האומץ לבצע מהלכים ענקיים מול השחקנים הטובים בעולם והיעדר הפחד גם בקופות המגיעות למיליוני דולרים. דוואן ולא בכדי הפך למלך של גל הפוקר החדש, אבל בכל מקום שבו יש מלך – יהיה גם מי שיחפש להוריד אותו מהכס. זוהי הנקודה בה נכנס לסיפור אחת מהדמויות האניגמטיות והמרתקות ביותר שידע הפוקר מעולם – Isildur1.
סרט אנימציה קצר על Isildur1
Isildur1 צץ משום מקום בסוף 2009 והופיע לפתע בשולחנות ההיי-סטייקס הגבוהים ביותר של אתר הפוקר הפופולארי דאז Full Tilt. Isildur1 שיחק לצד שחקנים מפורסמים כמו פיל אייבי, פטריק אנטוניוס, פיל גלפונד וגם דוואן בלימיטים עצומים של 500-1,000 דולר ויצר לעצמו במהרה שם של שחקן חף מפחד. הוא הציג סגנון משחק מסעיר ואולטרה אגרסיבי, לא חשש מקופות עצומות ומהתמודדות ראש בראש מול מי שנחשבו לשחקנים הטובים בעולם. בנובמבר 2009, זמן קצר אחרי שהחל לשחק היי-סטייקס, הרווחים של Isildur1 כבר עמדו על קרוב לשישה מיליון דולר. Isildur1 הפך לסנסציה של ממש – המשחקים שלו הפכו למוקד עלייה לרגל עבור חובבי פוקר שתוך כדי השתאות מביצועיו, העלו שלל תיאוריות סביב זהותה של הדמות האניגמטית שמרסקת את עולם הפוקר. "הוא משחק בתשעה שולחנות במקביל מול אנטוניוס, אייבי ודוואן. כנראה שלבחור הזה חסר כרומוזום", התייחס בזמנו מקצוען הפוקר אילארי סאהמייס לתופעת Isildur1.
"השוואת המאה", Isildur1 משלם אול אין עם זוג שני
עמוס בביטחון ועם תזרים המזומנים לו היה זקוק, Isildur1 היה מוכן לקרב הגדול – משחק ראש בראש על הכתר מול טום דוואן. במשך חמישה שבועות השניים התגוששו על פני שישה שולחנות, המיליונים עברו מצד לצד אך בסיום Isildur1 היה המנצח הגדול. השחקן המסתורי הביס את המלך ולקח ממנו לא פחות מ-5 מיליון דולר.
יחי המלך החדש? לא כל כך מהר. בפוקר, וזאת יודע גם מי שכל ניסיונו הסתכם במשחקי 1-2 עם חברים בערבי חמישי, אי אפשר להרוויח תמיד. לא היה שחקן פוקר מעולם שלא חווה תקופת הפסדים – והימים השחורים הגיעו גם ל-Isildur1, ובדיוק כמו בתקופת הזכיות, גם ההפסדים שלו היו גדולים ומסעירים יותר משל כל אחד אחר.
הטעות בדיעבד של Isildur1 הייתה לגוון מעט מטקסס הולדם בו שלט על בוריו ולנסות את מזלו מול הטובים ביותר באומהה. הניסיון המר הראשון של Isildur1 באומהה היה במשחק ראש בראש מול השחקן הפיני המפורסם פטריק אנטוניוס. יום קודם לכן, Isildur1 הביס את אנטוניוס וגרף ממנו 1.6 מיליון דולר. אנטוניוס חיפש נקמה והציע משחק גומלין – רק הפעם במקום הולדם, פוט לימיט אומהה. Isildur1 היה חסר ניסיון באומהה אך קיבל על עצמו את האתגר ובתום יום אחד הפסיד לא פחות מ-3 מיליון דולר (!) לאנטוניוס.
המכה הבאה הייתה כואבת אפילו יותר. Isildur1 נענה להזמנה למשחק PLO מול בראיין הייסטינגס שנחשב לאחד משחקני האומהה הטובים בעולם. הייסטינגס הגיע למפגש מול Isildur1 אחרי הכנה מדוקדקת. הוא וחבריו המקצוענים חלקו ביניהם דגימות של 30,000 ידיים ששיחק Isildur1 בעבר כדי ללמוד כל אספקט במשחק שלו. את הצעד הזה הגדירו ב-Full Tilt כלא הוגן בגלל שהם נחשפו ליותר מידע ממה שהם בפועל ראו בזמן שהם שיחקו. אחד מהמעורבים אפילו איבד למשך חודש את חוזה האימוץ שלו עם האתר.
Isildur1 וטום דוואן משחקים ראש בראש
במשחק עצמו הייסטינגס פשוט ריסק את Isildur1 יד אחרי יד. הכסף זרם לעברו במהירות מסחררת ובתוך ארבע שעות בלבד ההתמודדות נגמרה כשהייסטינגס ברווח של 4.2 מיליון דולר על חשבונו של Isildur1. ההפסד הזה היה כנראה כה כואב עבור Isildur1 שהוא הביא להיעלמותו מ-Full Tilt למשך שלושה חודשים. כשהוא חזר הסווינג המטורף נמשך, הוא הרוויח תוך זמן קצר 3 מיליון דולר אבל מהר מאוד הפסיד הכול ונעלם עד לסיום השנה.
החזרה של Isildur1 לעולם הפוקר הייתה מיוחצנת ומתוקשרת היטב. בתחילת 2011 Isildur1 חתם על חוזה אימוץ באתר הפוקר הגדול בעולם PokerStars והחליט לחשוף את זהותו. הדמות המסתורית התגלתה כויקטור בלום, שחקן שבדי צעיר בן 21 דאז (28 כיום) שכבר רשם בעבר הישגים יפים תחת הכינוי Blom90.
עם חשיפת זהותו, התבררו גם הביוגרפיה שלו והמסלול שעבר עד שהפך ל-Isildur1. בלום נחשף לפוקר לראשונה על ידי אחיו כשהיה בן 14. בלום הכיר את המשחק לחבריו ויחד הם החלו לשחק בהפסקות בבית הספר על סכומים מזעריים כשבלום כצפוי מרסק את כולם. ויקטור ואחיו החליטו לקחת את המשחק צעד אחד קדימה והפקידו כסף באתר פוקר, כבר בטורניר הראשון שלהם הם סיימו במקום החמישי וזכו ב-300 דולר, סכום שנחשב לעצום עבורם באותם ימים. בלום החל לצבור בנקרול ועבר לשחק באופן קבוע בסיט אנד גו ב-500 דולר כניסה. בגיל 15 הוא כבר החזיק בחשבון פוקר בסך יותר מרבע מיליון דולר. אלא שבדיוק כמו בימיו המאוחרים יותר, גם כשהיה נער צעיר בלום חווה הפסדים כואבים. תוך זמן קצר הוא הפסיד את כל הסכום הגבוה שצבר, כשניסה את מזלו במשחקים בלימיטים גבוהים יותר.
הסשן הגרוע מכולם, הסיפור מאחורי ההפסד להייסטינגס
בלום הפסיד בפוקר גם את הכסף שהוריו הביאו לו כדי ללמוד בקולג'. כשהם גילו זאת, הם דרשו ממנו לחזור הביתה, להשקיע בלימודים ולוותר על חלום הפוקר שלו. בלום לא ויתר והחליט לתת לפוקר הזדמנות אחרונה. הוא הצליח להשיג 2,000 דולר והחליט שיכבד אותם וישחק בהיגיון כדי לבנות לעצמו בנקרול בשיטתיות. הוא אכן הצליח להרוויח 100 אלף דולר, ומשם קצרה הייתה הדרך אל שולחנות הפוקר הגדולים ואל כינויו החדש שהפך לכינוי המפורסם ביותר בתולדות הפוקר Isildur1.
כיום, עדיין אפשר למצוא את Isildur1 מפעם לפעם בטורנירים ובמשחקים הגדולים בפוקר סטארס. גם בזירת הפוקר החי הוא נוכח, וסך הזכיות שלו בטורנירים חיים עומד על קרוב ל-2.9 מיליון דולר. רק השנה הוא הספיק לנצח באירוע המרכזי של פארטי פוקר בגרמניה ולזכות ביותר ממיליון דולר. היד האחרונה של הטורניר הייתה לאחת הידיים המדוברות ביותר של השנה, במה שהגדירו פרשני פוקר כ"השוואת המאה" כשבלום שילם עם זוג שני אול-אין עצום של יריבו וסיים את ההתמודדות. היד הזו הזכירה מאוד את אותן ידיים שתשע שנים קודם לכן יצרו והלהיטו את תופעת Isildur1.